Na temelju članka 7. Odluke o dodjeli izuzete državne potpore za premještaj poljoprivrednih zgrada i nove državne potpore za zatvaranje proizvodnih kapaciteta na području Grada Zagreba (Službeni glasnik Grada Zagreba 9/15) gradonačelnik Grada Zagreba raspisuje

**JAVNI NATJEČAJ**

**za dodjelu izuzete državne potpore za premještaj poljoprivrednih zgrada i**

**nove državne potpore za zatvaranje proizvodnih kapaciteta**

**na području Grada Zagreba u 2017.**

**1. PREDMET JAVNOG NATJEČAJA:**

Dodjela jednokratne državne potpore u obliku subvencija za:

* 1. premještaj poljoprivrednih zgrada koje se nalaze unutar granica Generalnog urbanističkog plana grada Zagreba na područje izvan granica Generalnog urbanističkog plana grada Zagreba
  2. zatvaranje proizvodnih kapaciteta na području Grada Zagreba koje se nalaze unutar granica Generalnog urbanističkog plana grada Zagreba koji su bili u stalnoj upotrebi zadnjih pet godina prije zatvaranja

**2. KORISNIK POTPORE:**

**2.1.** **Korisnik potpore za premještaj poljoprivrednih zgrada** može biti mikro, mali i srednji poduzetnik definiran u Prilogu I. Uredbe Komisije (EU) br. 702/2014 o ocjenjivanju određenih kategorija potpora u sektoru poljoprivrede i šumarstva te u ruralnim područjima sukladnima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 193 od 1. srpnja 2014. - u daljnjem tekstu: Uredba 702/2014), upisan u Upisnik poljoprivrednika koji se bavi primarnom poljoprivrednom proizvodnjom.

**2.2.** **Korisnik potpore za zatvaranje proizvodnih kapaciteta** može biti poduzetnik upisan u Upisnik poljoprivrednika koji djeluje u poljoprivrednom sektoru i koji je stvarno proizvodio zadnjih pet godina prije zatvaranja.

**3. PRIHVATLJIVI TROŠKOVI:**

**3.1.** **Prihvatljivi troškovi za premještaj poljoprivrednih zgrada su:**

- troškovi rastavljanja, premještanja i ponovne izgradnje postojećih objekata,

- troškovi rastavljanja, premještanja i ponovne izgradnje čime se ti objekti moderniziraju ili se povećaju proizvodni kapaciteti.

**3.2.** **Prihvatljivi troškovi za zatvaranje proizvodnih kapaciteta su:**

- naknada za gubitak vrijednosti imovine u visini njezine trenutačne prodajne vrijednosti,

- naknada za uništenje proizvodnog kapaciteta.

**4. UVJETI ZA DODJELU POTPORE:**

**4.1.** **Uvjeti za dodjelu potpore za premještaj poljoprivrednih zgrada su:**

**4.1.1.** Potpora se ne može dodijeliti poduzetniku u teškoćama, poduzetniku koji podliježe neizvršenom nalogu za povrat sredstava na temelju prethodne odluke Europske komisije kojom se potpora ocjenjuje nezakonitom i nesukladnom unutarnjem tržištu, te poduzetniku koji ima dugovanja prema proračunu Grada Zagreba.

**4.1.2.** Potpora ne smije sadržavati uvjete ili način financiranja koji će dovesti do neizbježne povrede prava Unije, a posebno:

- dodjela potpore ne smije ovisiti o obvezi korisnika da ima poslovni nastan u određenoj državi članici ili da većina njegovih poslovnih jedinica ima poslovni nastan u toj državi članici,

- dodjela potpore ne smije ovisiti o obvezi korisnika da upotrebljava robu proizvedenu ili usluge pružene na državnom području,

- korisnicima se ne smije ograničavati mogućnost uporabe rezultata istraživanja, razvoja i inovacija u ostalim državama članicama.

**4.1.3.** Potpora se može dodijeliti isključivo za aktivnosti i radove započete nakon što je podnesen pisani zahtjev za potporu.

**4.1.4.** Za izračun intenziteta potpore svi iznosi koji se upotrebljavaju trebaju biti iznosi prije svih odbitaka poreza ili drugog troška. Prihvatljivi troškovi trebaju biti popraćeni pisanim dokazima koji trebaju biti jasni, konkretni i ažurirani. Porez na dodanu vrijednost (PDV) nije prihvatljiv za dodjelu potpora.

**4.2.** **Uvjeti za dodjelu potpore za zatvaranje proizvodnih kapaciteta su:**

**4.2.1.** Zatvaranjem proizvodnih kapaciteta moraju se ostvarivati ciljevi od interesa za Grad Zagreb:

- poboljšanje kakvoće života građana,

- zaštita okoliša i zdravlja životinja,

- zaštita javnozdravstvenog interesa (sanitarni razlozi).

**4.2.2.** Potpora se ne može dodijeliti poduzetniku u teškoćama, poduzetniku koji podliježe neizvršenom nalogu za povrat sredstava na temelju prethodne odluke Europske komisije kojom se potpora ocjenjuje nezakonitom i nesukladnom unutarnjem tržištu, te poduzetniku koji ima dugovanja prema proračunu Grada Zagreba.

**4.2.3.** Potpora ne smije sadržavati uvjete ili način financiranja koji će dovesti do neizbježne povrede prava Unije, a posebno:

- dodjela potpore ne smije ovisiti o obvezi korisnika da ima poslovni nastan u određenoj državi članici ili da većina njegovih poslovnih jedinica ima poslovni nastan u toj državi članici,

- dodjela potpore ne smije ovisiti o obvezi korisnika da upotrebljava robu proizvedenu ili usluge pružene na državnom području,

- korisnicima se ne smije ograničavati mogućnost uporabe rezultata istraživanja, razvoja i inovacija u ostalim državama članicama.

**4.2.4.** Potpora se može dodijeliti isključivo za aktivnosti i radove započete nakon što je podnesen pisani zahtjev za potporu.

**4.2.5.** Za izračun intenziteta potpore svi iznosi koji se upotrebljavaju trebaju biti iznosi prije svih odbitaka poreza ili drugog troška. Prihvatljivi troškovi trebaju biti popraćeni pisanim dokazima koji trebaju biti jasni, konkretni i ažurirani. Porez na dodanu vrijednost (PDV) nije prihvatljiv za dodjelu potpora.

**4.2.6.** Potpora se može dodijeliti ako:

- proizvodni kapacitet nije konačno zatvoren,

- ako zatvaranje nije neizbježno,

- ako je korisnik donio pravno obvezujuću, konačnu i neopozivu odluku da zatvara proizvodni kapacitet, da je zatvaranje proizvodnog kapaciteta konačno i nepovratno, te da niti on niti bilo koji budući kupac zemljišta/pogona neće istu aktivnost započeti negdje drugdje,

- ako je korisnik poljoprivredno gospodarstvo koje ispunjava norme EU-a,

- ako se ne radi o poljoprivrednom gospodarstvu koje bi ionako moralo prekinuti proizvodnju.

**4.2.7.** Korisnik potpore mora se obvezati na održavanje zemljišta u dobrom poljoprivrednom i okolišnom stanju u skladu s glavom VI. Poglavljem I. Uredbe (EU) br. 1306/2013 (SL L 347) te s odgovarajućim provedbenim pravilima, u cilju ponovnog korištenja poljoprivrednim zemljištem nakon 20 godina učinkovitog zatvaranja, te da zemljište neće prenamijeniti u druge svrhe.

**4.2.8.** Zatvaranje objekta obuhvaćenim Direktivom 2010/75/EU o industrijskim emisijama (SL L 334) mora se provoditi u skladu s člancima 11.i 22. Životinjske proizvode ili proizvode životinjskog podrijetla pravilno će zbrinuti pravne osobe ovlaštene i registrirane u registru subjekata koji postupaju s nusproizvodima životinjskog podrijetla koji nisu namijenjeni prehrani ljudi i proizvodima koji su od njih dobiveni u skladu s Uredbom (EZ) 1069/2009 (SL L 300).

**5. DOKUMENTACIJA:**

Dokumentacija kojom se dokazuje ispunjavanje uvjeta za dodjelu potpora iz ovog natječaja navedena je na obrascu zahtjeva koji čini sastavni dio Natječaja.

**6. INTENZITET I NAJVIŠI IZNOS POTPORE:**

**6.1.** **Potpora za premještaj poljoprivrednih zgrada može iznositi najviše:**

- do 100% prihvatljivih stvarno nastalih troškova rastavljanja, premještanja i ponovne izgradnje postojećih objekata,

- do 40% prihvatljivih troškova rastavljanja, premještaja i ponovne izgradnje čime se ti objekti moderniziraju ili povećavaju proizvodni kapaciteti,

- do 60% prihvatljivih troškova rastavljanja, premještaja i ponovne izgradnje čime se ti objekti moderniziraju ili povećavaju proizvodni kapaciteti, ako je korisnik potpore mladi poljoprivrednik ili poljoprivrednik koji je uspostavio gospodarstvo tijekom pet godina prije datuma podnošenja zahtjeva za potporu.

Maksimalni iznos potpore za ulaganja u vezi s premještajem poljoprivredne zgrade ne može biti veći od 750.000,00 kn po poduzetniku po projektu ulaganja. Utvrđeni maksimalni iznos ne smije se izbjegavati umjetnim razdvajanjem programa ili projekta potpore.

**6.2. Potpora za zatvaranje proizvodnih kapaciteta može iznositi najviše** do 100% prihvatljivih troškova za naknadu gubitka vrijednosti imovine i za naknadu troškova uništenja proizvodnog kapaciteta.

Maksimalni iznos potpore za ulaganja u vezi sa zatvaranjem proizvodnih kapaciteta ne može biti veći od 750.000,00 kn po poduzetniku po projektu ulaganja. Utvrđeni maksimalni iznos ne smije se izbjegavati umjetnim razdvajanjem programa ili projekta potpore.

**7. NAČIN PODNOŠENJA ZAHTJEVA**

Zahtjev za potporu podnosi se na Obrascu zahtjeva koji se može preuzeti:

* na web stranici Grada Zagreba [www.zagreb.hr](http://www.zagreb.hr/)
* u Gradskom uredu za poljoprivredu i šumarstvo, Avenija Dubrovnik 12/IV, Zagreb, radnim danom u vremenu od 08,30 do 15,30 sati.

Uz zahtjev se moraju priložiti svi dokazi o ispunjavaju uvjeta iz točke 5. ovog natječaja.

Zahtjev se treba dostaviti u zatvorenoj omotnici, s naznakom **„Javni natječaj za dodjelu izuzete i nove državne potpore na području Grada Zagreba u 2017.”** na adresu: **GRAD ZAGREB, GRADSKI URED ZA POLJOPRIVREDU I ŠUMARSTVO, 10 000 Zagreb, Avenija Dubrovnik 12.**

Zahtjevi se dostavljaju poštom na navedenu adresu ili u pisarnicu gradske uprave na istoj adresi.

Nepravodobni i nepotpuni zahtjevi neće se razmatrati.

**8. ROK PODNOŠENJA ZAHTJEVA:**

Rok za podnošenje zahtjeva na natječaj je **15. lipnja 2017.**

**9. ODOBRENJE POTPORE:**

Gradonačelnik odlučuje o dodjeli potpora zaključkom o utvrđivanju liste korisnika potpora na temelju prijedloga Gradskog ureda za poljoprivredu i šumarstvo.

Na temelju utvrđene liste korisnika potpora odobrena sredstva isplatit će se u skladu s odredbama ugovora o korištenju potpore.

**10. ZBRAJANJE, OBJAVLJIVANJE I KONTROLA POTPORA:**

Na zbrajanje, objavljivanje i informacije o potporama koje se dodjeljuju u skladu s ovim javnim natječajem primjenjuju se odredbe članaka 8. i 9. Uredbe 702/2014. i točaka 3.5. i 3.7. Smjernica EU.

**11. KOTROLA:**

Administrativnu i terensku kontrolu dodijeljenih potpora provodi Gradski ured za poljoprivredu i šumarstvo.

Korisniku potpore kod kojeg se utvrdi nenamjensko korištenje sredstava ili prilaganje neistinite dokumentacije i podataka uz zahtjev za isplatu pomoći, Grad Zagreb će otkazati ugovor i pozvati na povrat sredstava dostavom pisane obavijesti u roku od 30 dana od dana utvrđivanja nastanka okolnosti. Isti gubi pravo na ostvarivanje državnih potpora sljedeće 3 godine.